SKRIFTLIG FORESPØRGSEL P-2030/02

af Emilia Müller (PPE-DE) til Kommissionen

(2. juli 2002)

Om: EU-programmet JOP: Ansøgning fra firmaet Hans Baier skulderpudefabrik i facilitet 2 og 3

Til firmaet Hans Baier skulderpudefabrik blev der fra det dengang igangværende JOP-program indgivet en ansøgning om tilskud. Firmaet investerede derefter i tekstilbranchen i Tjekkiet.

Ansøgningen blev indgivet den 15. december 1998. Den ansvarlige EU-myndighed lovede tilskuddet fra den 13. juli 1999. Derefter opstod nogle supplerende spørgsmål, der alle blev besvaret.

Desværre har firmaet Baier skulderpudefabrik endnu ikke modtaget noget tilskud.

For at sikre virksomhedens fortsatte økonomiske eksistens, er det imidlertid absolut nødvendigt, at Kommissionen snarest muligt udbetaler det lovede tilskud fra JOP-programmet.

Jeg har derfor følgende spørgsmål til Kommissionen:

- Hvorfor er der hidtil ikke foretaget udbetalinger til virksomheden Hans Baier skulderpudefabrik?

- Hvornår kan der regnes med de første udbetalinger til virksomheden?

- Hvad foreslår Kommissionen i dette tilfælde virksomheden?

Svar afgivet på Kommissionens vegne af Pedro Solbes Mira

(30. juli 2002)

Kommissionen foretog en første udbetaling på 1 714 EUR til det kreditformidlende organ (Investitions-Bank NRW) med valørdato den 25. september 2000; dette beløb dækkede 50 % af de støtteberettigede omkostninger til præfeasibility-undersøgelsen som fastsat i særaftalen. Særaftalen (som blev underskrevet af det kreditformidlende organ den 15. januar 2000) indeholdt ingen bestemmelser om udbetaling af forskud på omkostningerne til feasibility-undersøgelsen.

Grunden til, at der endnu ikke er foretaget en yderligere udbetaling af et større beløb (højst 24 720 EUR), er følgende:

- Særaftalen om dette projekt blev accepteret og underskrevet af det kreditformidlende organ den 15. januar 2000. Det betød, at fristen for indsendelse af feasibility-undersøgelsen og den nødvendige dokumentation var den 15. juli 2000. Efter at støttemodtageren og dennes konsulenter gentagne gange havde anmodet om at få forlænget denne frist, fremsatte støttemodtageren endelig en betalingsanmodning gennem det kreditformidlende organ, Investitions-Bank NRW, den 12. februar 2001. Desværre var denne anmodning ikke ledsaget af den nødvendige dokumentation; der blev bl.a. hverken fremlagt bevis for afholdelsen af de udgifter, der ønskedes godtgjort, eller oplysninger om de opgaver, som eksperterne havde udført. Den 4. april 2001 anmodede Kommissionen det kreditformidlende organ om at indsende disse yderligere oplysninger. Først den 20. januar 2002 modtog Kommissionen en del af de ønskede oplysninger. Desværre gik der endnu en vis tid, før Kommissionen den 24. juni 2002 sendte støttemodtageren en påmindelse (gennem det kreditformidlende organ) om de manglende dokumenter.

- Kommissionen vil udbetale det fulde beløb vedrørende forberedelsen af feasibility-undersøgelsen inden for 60 dage efter modtagelsen af den fuldstændige dokumentation for omkostningerne ved denne undersøgelse, som den anmodede om i sin fax af 24. juni 2002.

- Kommissionen anbefaler, at støttemodtageren med hjælp fra det kreditformidlende organ hurtigst muligt indsender fyldestgørende finansiel dokumentation for de faktiske omkostninger, som støttemodtageren har afholdt i forbindelse med feasibility-undersøgelsen, samt alle de øvrige oplysninger, som Kommissionen anmodede om i sin fax af 24. juni 2002.

Ovenstående tekst vedrører facilitet 2-projektet (J2Invschup).

Med hensyn til facilitet 3-projektet (J3Invschup) accepterede styringsgruppen dette projekt den 27. marts 2002 med et tilskud på 40 825 EUR, men Kommissionen kan ikke udbetale beløbet, før facilitet 2-projektet er afsluttet (se artikel 6.2 i særaftalen).